
	Comisia pentru agricultură, silvicultură,
industrie alimentară şi servicii  specifice
	                                  Bucureşti, 14.02.2013
                                  Nr.24/47


RAPORT 
asupra propunerii legislative pentru modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea 

Agenţiei Domeniilor Statului

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, cu propunerea legislativă pentru modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului,  transmisă cu adresa nr.Pl.x337 din  24 septembrie 2012 şi înregistrată sub nr.24/305/25.09.2012. 

La întocmirea raportului, Comisia a avut în vedere avizul favorabil al Consiliului Legislativ şi avizele negative ale Comisiei pentru politică economică, reformă şi privatizare şi Comisiei juridice, de disciplină şi imunităţi.
Proiectul de lege are ca obiect de reglementare modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, cu modificările şi completările ulterioare, în vederea stabilirii cadrului juridic prin care terenurile agricole proprietate privată a statului, aflate în administrarea Agenţiei Domeniilor Statului, să poată fi vândute către concesionarii/arendaşii acestor suprafeţe.
Propunerea legislativă pentru modificarea şi completarea Legii nr.268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului face parte din categoria legilor organice, potrivit prevederilor art.73 din Constituţia României, republicată.

La dezbaterea propunerii legislative sus menţionată a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, domnul Valentin Apostol, director în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 29 deputaţi, din totalul de 31 deputaţi, membri ai comisiei.

Raportul asupra propunerii legislative sus menţionată a fost respins cu majoritate (12 voturi pentru respingere, 8 voturi împotriva respingerii şi 2 abţineri), în şedinţa din 12 februarie 2013 pentru următorul motiv: împiedicarea înstrăinării terenurilor proprietate publică a statului, rezultate din desecări, executate din bani publici (cca. 360.000 ha).
Propunerea legislativă  a fost respinsă de Senat în şedinţa din 18 septembrie 2012.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.2 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
          PREŞEDINTE,
             

                 SECRETAR,

         Nini SĂPUNARU


                        Costel ŞOPTICĂ
Consilier, Gheorghe Adrian Goţa

